**ЈАВНИ ПОЗИВ**

**ЗА УЧЕШЋЕ У АКЦЕЛЕРАТОР ПРОГРАМУ**

Развојна агенција Републике Српске, у складу са Програмом рада са финансијским планом за 2021. годину, расписује јавни позив за учешће у акцелератор програму који ће се проводити на подручју града Источно Сарајево.

Програм се организује у сарадњи са Универзитетом у Источном Сарајеву – ОЈ Економски факултет Пале, Заводом за запошљавање Републике Српске, Градском развојном агенцијом Источно Сарајево, Градом Источно Сарајево, те општинама у саставу Града Источно Сарајево.

**O АКЦЕЛЕРАТОР ПРОГРАМУ**

Акцелератор програм намијењен је почетницима у пословању заснованим на иновацији, знању и новим технологијама са потенцијалом раста који желе да што прије пронађу тржиште за своје производе/услуге.

Програмом је обезбјеђена подршка почетницима у пословању у циљу реализације њихове пословне идеје која обухвата:

* бесплатну обуку током које учесници добијају знања и вјештине потребне за пословни успјех;
* бесплатну савјетодавну подршку ментора са предузетничким искуством и знањем из одређених области;
* новчане и неновчане награде за најуспјешније пословне идеје;
* коришћење бесплатног простора за рад у оквиру пословног инкубатора;
* подршку у проналаску додатних извора финансирања;
* повезивање са потенцијалним партнерима у земљи и иностранству.

**ПРАВО УЧЕШЋА**

Пријавите се, уколико:

* Сте креативни и планирате започети властити посао на подручју града Источно Сарајево;
* Имате иновативну пословну идеју али немате довољно знања и/или финансијских средстава да самостално започнете властити посао;
* Спремни сте на стално учење и усвајање најбољих пракси;
* Имате или изграђујете перспективан тим који је неопходан да проведе пословну идеју.

Право учешћа у акцелератор програму могу да остваре:

* Држављани Републике Српске/БиХ или лица са одобреним трајним боравком у БиХ који имају иновативну пословну идеју;
* Појединци или тимови који немају регистровану дјелатност, а желе да започну властити посао;
* Регистровани пословни субјекти који обављају дјелатност краће од 18 мјесеци.

Пословне идеје које се односе на трговину, угоститељство, игре на срећу, финансијско посредовање, неће бити разматране.

Кандидати се могу пријавити као самостални подносиоци или као тим. Иста особа не може бити члан два тима, нити истовремено пријавити идеју као самостални подносилац и бити члан тима.

**ПРИЈАВА НА ЈАВНИ ПОЗИВ**

Сви заинтересовани се могу пријавити путем обрасца којег могу пронаћи на веб страници Развојне агенције Републике Српске [www.rars-msp.org](http://www.rars-msp.org) и Предузетничком порталу Републике Српске [www.preduzetnickiportalsrpske.net](http://www.preduzetnickiportalsrpske.net).

Попуњен образац потребно је доставити на e-mail: info@rars-msp.org најкасније до **19. априла 2021. са назнаком „Пријава за учешће у акцелератор програму“.**

**ОЦЈЕНА И ИЗБОР УЧЕСНИКА**

Процес одабира учесника састоји се из двије фазе:

1. административна провјера пријава;
2. представљање одабраних пословних идеја које улазе у програм акцелерације.

Након истека рока за пријаву на Јавни позив, врши се административна провјера пријава. Непотпуне и неблаговремене пријаве неће бити разматране.

Сви пријављени који испуњавају услове биће позвани на представљање пословне идеје пред комисијом за оцјену пословне идеје, када ће им бити представљене и даље активности програма.

Критеријуми којима ће се водити комисија за оцјену пословне идеје су: оцјена пословне идеје (изводљивост и иновативност), оцјена тржишта и конкуренције и друштвена корисност (запошљавање младих и жена и др.)

Више информација о јавном позиву потенцијални учесници могу добити на веб страницама Развојне агенције Републике Српске, Предузетничког портала Републике Српске, партнерских институција и инфо дану.